A Tanács irányelve

(1987. június 25.)

a nyilvános páneurópai digitális cellás földi mobil rádiótávközlés összehangolt közösségi bevezetése számára fenntartandó frekvenciasávokról

(87/372/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 100. cikkére,

tekintettel a Bizottság javaslatára [1],

tekintettel az Európai Parlament véleményére [2],

mivel a 84/549/EGK ajánlás [3] a távközlés terén összehangolt közös szemléleten alapuló szolgáltatások bevezetésére szólít fel;

mivel a modern távközlő hálózatok által kínált erőforrásokat a Közösség gazdasági fejlődése érdekében teljes mértékben ki kell használni;

mivel a mobilrádiótelefon-szolgáltatás az egyetlen eszköz a mozgó felhasználókkal való kapcsolatba lépésre, és a leghatékonyabb eszköz e felhasználók számára, hogy a nyilvános távközlő hálózatokhoz kapcsolódjanak;

mivel a helyhez kötött bázisállomások és mobilállomások közötti továbbítás és fogadás céljából a mobil rádiótávközlés a frekvenciasávok elosztásától és hozzáférhetőségétől függ;

mivel a Közösségben jelenleg használt frekvenciák és földfelszíni mobil rádiótávközlési rendszerek nagyon változatosak, és nem teszik lehetővé a Közösségben, beleértve a belvizeket és parti vizeket is, akár járműveken, hajón, vonaton vagy gyalog közlekedő összes felhasználó számára, hogy kihasználják az egész Európára kiterjedő szolgáltatások és az európai méretű piacok előnyeit;

mivel a második generációs digitális cellás mobil rádiótávközlési rendszerre való áttérés egyedülálló lehetőséget nyújt a valóban páneurópai mobil rádiótávközlés megteremtésére;

mivel a Postai és Távközlési Igazgatások Európai Értekezlete (CEPT) azt javasolta, hogy a 890-915 és 935-960 MHz frekvenciákat jelöljék ki egy ilyen rendszer számára, azoknak a rádiószabályzatoknak megfelelően, amelyekkel a Nemzetközi Távközlési Unió (ITU) a mobilrádiótelefon-szolgáltatások számára is kijelöli ezeket a frekvenciákat;

mivel ezeknek a frekvenciasávoknak egy részét egyes tagállamok közbenső rendszerek és egyéb rádiós szolgáltatások céljára használják vagy szándékoznak használni;

mivel a fent meghatározott frekvenciasávok egészének fokozatos hozzáférhetősége elengedhetetlen a valóban páneurópai mobil rádiótávközlés megteremtéséhez;

mivel a nyilvános páneurópai digitális cellás földi mobil rádiótávközlés összehangolt közösségi bevezetéséről szóló, 1987. június 25-i 87/371/EGK tanácsi ajánlás [4] végrehajtása, amelynek célja a páneurópai rendszer legkésőbb 1991-ben történő elindítása, lehetővé fogja tenni a rádiós átviteli útvonal gyors meghatározását;

mivel a jelenlegi technológiai és piaci trendek alapján megvalósítható célkitűzésnek tűnik, hogy az 1991. január 1-jétől számított 10 éven belül a 890-915 és 935-960 MHz-es frekvenciasávokat kizárólagosan a páneurópai rendszer foglalja le;

mivel a távközlő végberendezések típusjóváhagyása kölcsönös elismerésének kezdeti szakaszáról szóló, 1986. július 24-i 86/361/EGK tanácsi irányelv [5] lehetővé fogja tenni a páneurópai digitális cellás mobilrádiótelefon-rendszerre vonatkozó közös megfelelőségi előírások gyors létrehozását;

mivel az elemző és előrejelző csoport (GAP) által a Vezető Tisztviselők Távközlési Csoportja (SOG-T) számára összeállított, a nyilvános mobil rádiótávközlésről szóló jelentés felhívta a figyelmet a megfelelő frekvenciák hozzáférhetőségének szükségességére mint a páneurópai digitális cellás mobil rádiótávközlés alapvető előfeltételére;

mivel a távközlési igazgatások, az Európai Postai és Távközlési Igazgatások Értekezlete (CEPT) és a tagállamok távközlésiberendezés-gyártói kedvezően nyilatkoztak erről a jelentésről,

ELFOGADTA EZT AZ IRÁNYELVET

1. cikk

(1) A tagállamok biztosítják, hogy a 905-914 és 950-959 MHz-es frekvenciasávokat vagy a (2) bekezdésben említett sávok egyenértékű részeit 1991. január 1-jére kizárólagosan [6] a páneurópai digitális cellás mobilrádiótelefon-rendszer számára tartják fenn.

(2) A tagállamok biztosítják, hogy a nyilvános páneurópai digitális cellás mobil rádiótávközlési szolgáltatáshoz szükséges tervek elkészülnek annak érdekében, hogy a kereskedelmi igényeknek megfelelően a lehető leggyorsabban elfoglalhassák a teljes 890-915 és 935-960 MHz-es sávokat.

2. cikk

A Bizottság legkésőbb 1996 végéig jelentést tesz a Tanácsnak ezen irányelv végrehajtásáról.

3. cikk

Ennek az irányelvnek az alkalmazásában a nyilvános páneurópai digitális cellás földi mobil rádiótávközlési szolgáltatás olyan, minden tagállamban közös előírások szerint biztosított nyilvános cellás rádiótelefon-szolgáltatás, amely rendelkezik azzal a tulajdonsággal, hogy a rádióadást megelőzően minden hangjelet bináris számjegyekben kódol, és amely lehetővé teszi az egyik tagállamban szolgáltatást igénybe vevő felhasználók részére, hogy bármely más tagállamban is hozzájuthassanak a szolgáltatáshoz.

4. cikk

(1) A tagállamok hatályba léptetik azokat a rendelkezéseket, amelyek szükségesek ahhoz, hogy ennek az irányelvnek legkésőbb az ezen irányelvről szóló értesítéstől [7] számított 18 hónapon belül megfeleljenek. Erről haladéktalanul értesítik a Bizottságot.

(2) A tagállamok közlik a Bizottsággal nemzeti joguknak azokat a rendelkezéseit, amelyeket az ezen irányelv által szabályozott területen fogadnak el.

5. cikk

Ennek az irányelvnek a tagállamok a címzettjei.

Kelt Luxembourgban, 1987. június 25-én.

a Tanács részéről

az elnök

H. De Croo

[1] HL C 69., 1987.3.17., 9. o.

[2] HL C 125., 1987.5.11. 159. o.

[3] HL L 298., 1984.11.16. 49. o.

[4] HL L 196., 1987.7.17., 81. o.

[5] HL L 217., 1986. 8.5., 21.o.

[6] Kivéve a frekvenciáknak az ezen irányelv hatálybalépésekor meglévő közvetlen összeköttetésekre történő használatát, feltéve hogy ezek nem zavarják a nyilvános páneurópai digitális cellás mobil rádiótávközlési szolgáltatást, és nem akadályozzák annak létrehozását vagy bővítését.

[7] A tagállamokat erről az irányelvről 1987. június 26-án értesítették.

--------------------------------------------------